
Številka: 	0602-53/2026/1 (0083-05)Gospod Danijel Lorbek
v. d. generalnega direktorja policije

Datum: 	24. 9. 2026 


Na podlagi 23. člena Zakona o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22, 18/23, 83/25 – ZOUL in 979/26) in četrtega odstavka 4. člena Zakona o organiziranosti in delu v policiji (Uradni list RS, št. 15/13, 11/14, 86/15, 77/16, 77/17, 36/19, 66/19 – ZDZ, 200/20, 172/21, 105/22 – ZZNŠPP, 141/22, 85/25 in 14/26; v nadaljnjem besedilu: ZODPol) izdajam


USMERITVE IN OBVEZNA NAVODILA
za pripravo načrta dela policije v letu 2027


Usmeritve in obvezna navodila za pripravo načrta dela policije v letu 2027 temeljijo na ugotovitvah o delovanju policije na podlagi njenega poročanja Ministrstvu za notranje zadeve in javno upravo (v nadaljnjem besedilu: MNZJU ali ministrstvo) Republike Slovenije (v nadaljnjem besedilu: RS), ugotovitvah nadzorov in pritožbenih postopkov zoper delo policistov, razgovorih z vodstvi policijskih uprav ter nekaterih notranje organizacijskih enot Generalne policijske uprave, razgovorih s predstavniki Varuha človekovih pravic RS, spremljanju sodne prakse in letnih poročil drugih državnih organov, izsledkov ciljnih raziskovalnih projektov in programov ter udejanjanju prednostnih nalog, ki izhajajo iz Temeljnih usmeritev za pripravo srednjeročnega načrta razvoja in dela policije v obdobju 2023–2027[footnoteRef:1] ter drugih strateških dokumentov Državnega zbora RS, Vlade RS in ministrstva. [1:  Dokument MNZ, št. 007-205/2022/7 (141-02), 30. 6. 2022.] 


I.

URESNIČEVANJE STRATEŠKIH CILJEV



1 Preprečevanje, odkrivanje in preiskovanje kaznivih dejanj

1.1 Policija naj nadaljuje z aktivnostmi odkrivanja korupcijskih kaznivih dejanj in njihovih storilcev na vseh organizacijskih nivojih ter še naprej krepi sodelovanje z drugimi deležniki na področju zaznave in prijave koruptivnih dejanj pristojnim organom.[footnoteRef:2] Po uveljavitvi zakona, ki bo urejal specializiran pregon korupcije in organiziranega kriminala, mora policija prilagoditi organiziranost kriminalistične policije na način, da se ne zmanjša učinkovitost ostalih policijskih enot na področju preiskovanja kriminalitete. [2:  Resolucija o nacionalnem programu preprečevanja in zatiranja kriminalitete za obdobje 2024–2028 (Uradni list RS, št. 38/24; ReNPPZK24–28), strategija/program 6.4.4.1.] 

1.2 Policija mora okrepiti lastno zaznavo gospodarske kriminalitete tudi na podlagi informacij iz medijev in takoj sprožiti policijsko preiskavo v skladu s 148. členom Zakona o kazenskem postopku.[footnoteRef:3] S hitrim odzivom policije je treba primerno seznaniti javnost. [3:  Zakon o kazenskem postopku (Uradni list RS, št. 176/21 – uradno prečiščeno besedilo, 96/22 – odl. US, 2/23 – odl. US, 89/23 – odl. US, 53/24, 93/25 – ZNUZJV in 10/26 – ZKOM).] 

1.3 Na področju odkrivanja trgovine z ljudmi[footnoteRef:4] mora policija še naprej krepiti proaktivno odkrivanje kaznivih dejanj na področju nedovoljenih migracij, regionalno in mednarodno operativno sodelovanje v regiji Zahodnega Balkana ter z agencijama FRONTEX[footnoteRef:5] in EUROPOL.[footnoteRef:6] Nadaljuje naj tudi aktivnosti za učinkovito identifikacijo in zaščito žrtev trgovine.  [4:  Generalna skupščina Združenih narodov je 30. julij razglasila za Svetovni dan boja proti trgovini z ljudmi. Mreža nacionalnih koordinatorjev za boj proti trgovini z ljudmi Jugovzhodne Evrope je 27. 3. 2025 sprejela novo strategijo delovanja za obdobje 2025–2029, ki se osredotoča na krepitev strateškega in operativnega sodelovanja v regiji, tudi pri skupnih preventivnih akcijah ozaveščanja, skupnih nadzorih na terenu in skupnem reševanju konkretnih čezmejnih primerov. Ob letošnjem Svetovnem dnevu boja proti trgovini z ljudmi, ki poteka pod geslom »Ujeti za prevaro«, Urad Združenih narodov za droge in kriminal (angleško United Nations Office on Drugs and Crime – UNODC) opozarja na hitro naraščajočo obliko trgovine z ljudmi, pri kateri storilci ljudi izkoriščajo za izvajanje spletnih goljufij (vir: https://www.gov.si/novice/2026-07-29-ujeti-za-prevaro-30-julij-svetovni-dan-boja-proti-trgovini-z-ljudmi-2026/). ]  [5:  Evropska agencija za mejno in obalno stražo (Frontex) podpira države EU in schengenske države pri upravljanju zunanjih meja EU in boju proti čezmejnemu kriminalu.]  [6:  Agencija Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) je organ kazenskega pregona EU, ki si prek sodelovanja z nacionalnimi organi kazenskega pregona držav EU prizadeva za varnejšo Evropo.] 

1.4 V. d. generalnega direktorja policije mora še naprej zagotavljati, da bodo policisti žrtve nasilja v družini obravnavali z vso potrebno skrbnostjo, policijske preiskave pa izvedli hitro in učinkovito. 
1.5 Policija mora v sodelovanju z drugimi deležniki nadaljevati aktivno izvajanje akcijskega načrta ministrstva in policije za preprečevanje in obravnavo medvrstniškega nasilja,[footnoteRef:7] pri tem pa spoštovati tudi določbe Dogovora[footnoteRef:8] o uporabi Protokola o obveščanju in ukrepanju v primeru groženj v vzgojno-izobraževalnih zavodih[footnoteRef:9] in memorandum[footnoteRef:10] o soglasju ministrstev glede izvajanja kontinuiranih aktivnosti za preprečevanje medvrstniškega nasilja in sovražnega govora na spletu ter druge mednarodne in nacionalne dokumente. [7:  Dokument MNZ, št. 007-23/2024/6 (141-12), 15. 5. 2025.]  [8:  Dogovor sta 14. junija 2024 podpisala Ministrstvo za vzgojo in izobraževanje in MNZ/Policija.]  [9:  https://www.gov.si/assets/ministrstva/MVI/SRI/NASILJE/Protokol_medvrstnisko_nasilje.pdf]  [10:  https://www.gov.si/assets/ministrstva/MDP/digitalna-vkljucenost/Memorandum-o-soglasju-ministrstev-glede-preprecevanja-medvrstinskega-nasilja-in-sovraznega-govora-na-spletu.pdf] 

1.6 Policija naj nadaljuje z osveščanjem in usposabljanjem glede prepoznavanja simptomov nasilja ali radikalizacije in ukrepanja v primeru AMOK situacij. Teoretična usposabljanja naj nadgradi tudi z izvedbo praktičnih vaj. 
1.7 S ciljem učinkovitega preiskovanja kibernetske kriminalitete, ki je v zadnjih letih v stalnem porastu, mora policija vzpodbujati zunanji mlajši kader z ustreznim računalniškim znanjem, za zaposlovanje v policiji.
1.8 Na področju okoljske kriminalitete mora policija še naprej krepiti preprečevanje in odkrivanje kaznivih dejanj okoljske kriminalitete, tako v smislu čezmejne kriminalitete, kot tudi obremenjevanja in uničevanja domačega okolja s protipravnim ravnanjem z odpadki ali drugimi nevarnimi snovmi.
1.9 Zaradi visokih stroškov najema prostorov naj policija, v sodelovanju s pristojno službo ministrstva, intenzivneje nadaljuje z reševanjem problema hrambe večjih količin zaseženih predmetov.
1.10 S ciljem učinkovitejših in zlasti hitrejših policijskih preiskav, mora policija zagotavljati ustrezno strojno in programsko opremo za hrambo in preiskavo obsežnih zaseženih elektronskih podatkov.

2 Vzdrževanje javnega reda

2.1 Policija je še naprej dolžna izvajati okrepljen nadzor na območjih z romsko populacijo in s subkulturnimi skupinami v času zgostitve kaznivih ravnanj, s ciljem preprečevanja in odkrivanja teh ravnanj ter prijemanja njihovih storilcev.
2.2 Policija naj nadaljuje s sodelovanjem pri vzpostavitvi enotne točke e-varnostnik, s ciljem učinkovitega in objektivnega ocenjevanja ukrepov varnostnika.
2.3 Nadaljevati mora z nadzorom nad policijskimi enotami pri nadziranju spoštovanja ukrepa prepovedi približevanja ali prepovedi približanja v primerih nasilja v družini in ob ugotovljenih nepravilnostih takoj ukrepati. 
 
3 Zagotavljanje varnosti v cestnem prometu

3.1 Policija mora z vsemi razpoložljivimi resursi izvajati lastni akcijski načrt, ki je bil izdelan na podlagi Resolucije o nacionalnem programu varnosti cestnega prometa za obdobje od 2023 do 2030.[footnoteRef:11] Okrepi naj nadzor nad enoslednimi vozili, zlasti nad uporabo e-skirojev in v ta namen naj vse policijske uprave opremi s prenosnimi merilniki hitrosti. [11:  Resolucija o nacionalnem programu varnosti cestnega prometa za obdobje od 2023 do 2030 (Uradni list RS, št. 124/23; ReNPVCP23–30).] 

3.2 Policija naj nadaljuje z reorganizacijo prometne policije in vzpostavitvijo avtocestne policije, pri čemer mora zagotoviti učinkovito delovanje posameznih policijskih enot. 

4 Vzdrževanje varnosti državne in zunanje schengenske meje ter preprečevanje nezakonitih migracij 

4.1 Policija naj na področju implementacije interoperatibilnosti[footnoteRef:12] nadaljuje z vzpostavitvijo delovanja sistemov, kot sta ETIAS[footnoteRef:13] in EES[footnoteRef:14] ter z ostalimi aktivnostmi v okviru operativne delovne skupine.[footnoteRef:15] [12:  Gre za projekt povezljivosti informacijskih sistemov Evropske unije na področju meja in vizumov ter na področju policijskega in pravosodnega sodelovanja, mednarodne zaščite in migracij. Cilj informacijskih sistemov, ki sestavljajo sistem interoperabilnosti, je izboljšanje pogojev za učinkovit pretok informacij med državami članicami in povečan nadzor meja, migracij, obravnave vlog za mednarodno zaščito in nudenje večje opore državam članicam v boju proti kriminalu in terorizmu.]  [13:  European Travel Information and Authorization System.]  [14:  Entry/exit system.]  [15:  Delovna skupina za implementacijo omenjenega projekta je bila ustanovljena septembra 2019, njeni člani pa so predstavniki posameznih ministrstev ter predstavniki Policije in SOVA.] 

4.2 Policija je dolžna dosledno izvajati določbe pakta EU o migracijah in azilu[footnoteRef:16] ter sodelovati pri njegovi implementaciji v zakonske in podzakonske predpise v sklopu delovne skupine ministrstva. Policisti morajo dosledno ugotavljati pogoje za neformalno vračanje tujcev, ki so nedovoljeno vstopili v državo, v skladu z veljavnimi bilateralnimi meddržavnimi sporazumi.  [16:  Svet EU je sprejel pakt EU o migracijah in azilu 14. maja 2024.] 


5 Vzpostavitev soodgovornosti za zagotavljanje varnosti v lokalnih skupnostih

5.1 Policija naj nadaljuje z izvajanjem ukrepov, katerih (so)nosilec je v skladu z Nacionalnim programom ukrepov Vlade Republike Slovenije za Rome za obdobje 2021-2030.[footnoteRef:17] Aktivno mora izvajati tudi ukrepe iz akcijskega načrta. [17:  Dokument Vlade RS, št. 09501-2/2021/4, 23. 12. 2021. Gre za cilje 7.2.1.1 (Izboljšanje varnosti v romskih naseljih, njihovi okolici, oziroma varnostno obremenjenih območjih), 7.2.1.2 (Nadaljevati in okrepiti partnerski odnos z lokalnimi skupnostmi in romskimi skupnostmi z namenom izboljšanja sobivanja), 8.2.1.1 (Izboljšanje usposobljenosti in ozaveščenosti policistov in drugih delavcev Policije za delo v romski skupnosti) in 8.2.1.2 (Izboljšanje ozaveščenosti ustanov in doseganje njihove večje učinkovitosti pri delu s pripadniki romske skupnosti). ] 

5.2 Policija mora okrepiti svojo prisotnost in vidnost v lokalni skupnosti, zlasti pa okrepiti vlogo vodij policijskih okolišev, da bodo vir varnostno zanimivih informacij in nosilci preventivnega dela na območju lokalne skupnosti. Ob kadrovski okrepitvi policijskih enot je treba ponovno vzpostaviti opazovanje kot temeljno obliko dela policije.[footnoteRef:18] [18:  76. in 89. člen Pravila policije (dokument Policije, št. 007-167/2013/40, 21. 10. 2013, št. 007-111/2016/15, 4. 5. 2016 in št. 007‑300/2021/7, 20. 9. 2021).] 


6 Vodenje in upravljanje policije, ki omogočata učinkovito organizacijo dela

6.1 V. d. generalnega direktorja policije mora zagotoviti intenzivno promocijo programa usposabljanja Mlajši policist, ki bo zagotavljal dostop do zaposlitve v policiji tudi kandidatom s V. stopnjo izobrazbe. Intenzivno naj nadaljuje tudi z ukrepi, ki bodo študentom visokošolskih zavodov omogočili hitrejši študij v izobraževalnem programu Višji policist. Zagotovi naj tudi izvajanje ukrepov za zadržanje kadra.[footnoteRef:19]  [19:  Pri tem naj upošteva, da se s 1. 1. 2028 uveljavi tudi pokojninska reforma (ZPIZ-2O).] 

6.2 Za zagotavljanje vzdržnega razmerja med odlivom in prilivom kadra naj policija nadaljuje s stalno promocijo zaposlovanja[footnoteRef:20] tudi z uvajanjem sodobnih kadrovskih pristopov kot del digitalnega marketinga,[footnoteRef:21] s katerim bo motivirala bodoče kandidate na prostem trgu kadrov in policijo predstavljala kot sodobnega, stabilnega in kredibilnega delodajalca.[footnoteRef:22] Pri tem naj ustrezno usposobi in okrepi delo policistov promotorjev. [20:  Več o tem v podpoglavju 5.1 Resolucije o dolgoročnem razvojnem programu policije v obdobju              2026–2035 (Uradni list RS, št. 84/25).]  [21:  Oglaševanje poklica policista mora biti celoletno (ne zgolj sezonsko) in prisotno tudi na družbenih omrežjih (platformah), na katerih je prisotna ciljna populacija.]  [22:  Pri tem naj poudarja prednosti zaposlitve v policiji (npr. spremembe formalnih pogojev, finančne in karierne spodbujevalnike, družbeno koristnost). Policija je na slavnostni podelitvi nagrad karierno-zaposlitvenega portala MojeDelo.com prejela priznanje »ugledni delodajalec 2024« in zasedla prvo mesto v svoji panogi.] 

6.3 V. d. generalnega direktorja policije nalagam, da do konca prvega trimesečja uskladi Akt o notranji organizaciji, sistemizaciji, delovnih mestih in nazivih v Policiji[footnoteRef:23] (v nadaljnjem besedilu: Akt o notranji organizaciji) v skladu z načelom potrebnosti po dostopu do dokumentov z oznako tajnosti, usposabljanje za obravnavo in varovanje tajnih podatkov pa implementirati v vsakoletno preverjanje strokovnega znanja policistov.[footnoteRef:24] [23:  Akt o notranji organizaciji, sistemizaciji, delovnih mestih in nazivih v Policiji (št. 0100-4/2018/1, 22. 6. 2018 z vsemi spremembami - čistopis akta, zadnja osvežitev 10. 6. 2026).]  [24:  Usmeritev je bila naložena že v letu 2024 in ni bila realizirana. Nespoštovanje usmeritve predstavlja nesorazmerno veliko obremenitev za ministrstvo in druge državne organe.] 

6.4 Policija mora, v sodelovanju s pristojno službo ministrstva, v prvem polletju pripraviti nabor ukrepov za preprečevanje zlorab zdravstvenega stanja uslužbencev policije in nabor ukrepov za zagotavljanje ustreznih delovnih mest uslužbencem z zdravstvenimi omejitvami. 
6.5 Do konca prvega trimesečja mora policija izdelati analizo uporab električnega paralizatorja in na podlagi ugotovitev pripraviti predlog sprememb Zakona o nalogah in pooblastilih policije[footnoteRef:25] (v nadaljnjem besedilu: ZNPPol). [25:  Zakon o nalogah in pooblastilih policije (Uradni list RS, št. 22/25 – uradno prečiščeno besedilo).] 

6.6 V. d. generalnega direktorja policije mora zagotoviti sorazmernost med kršitvami delovne discipline in delovnopravnimi ukrepi, ki morajo veljati enotno za vse policijske enote in vse uslužbence policije. Notranjevarnostni postopki morajo v teh primerih trajati nujno potreben čas, da se ugotovi dejansko stanje in pravočasno izvede delovnopravne ukrepe.
6.7 S ciljem učinkovitejšega delovanja policijske enote in spoštovanja delovnopravne zakonodaje naj policija na podlagi dosedanjih izkušenj, do konca polletja izdela evalvacijo delovanja Posebne policijske enote z morebitnimi organizacijskimi predlogi.
6.8 Glede na vse pogostejše naravne nesreče, mora policija zagotoviti, da se bo lahko nova  mobilna policijska postaja uporabljala tudi kot štabno vozilo za vodenje zahtevnejših policijskih nalog na področju varovanja življenja ljudi in njihovega premoženja.
6.9 V. d. generalnega direktorja mora še nadalje zagotavljati, da bodo policisti pri opravljanju policijskih postopkov dosledneje uporabljali osebne kamere.[footnoteRef:26]  [26:  Podobno že v Usmeritvah in obveznih navodilih za pripravo načrta dela policije v letu 2024, točka 6.6 (dokument MNZ, št. 007-267/2023/1 (141-02), 29. 9. 2023). ] 

6.10 Policija naj intenzivno nadaljuje z implementacijo umetne inteligence v delo policije, zlasti tam, kjer to pomeni administrativno razbremenitev in dodatno strokovno pomoč policistom.
6.11  S ciljem učinkovitejšega usposabljanja policistov za izvajanje temeljnih policijskih nalog, je policija dolžna izvesti vrednotenje programa usposabljanja Praktični postopek s samoobrambo in vanj vključiti vsebine, ki so nujno potrebne za varno delo policistov.
6.12 Policija naj nadaljuje z uvedbo regijskih prekrškovnih organov, s katerimi se bodo pričakovano optimizirali prekrškovni postopki, povečal izkoristek obstoječih kadrov in upadlo število strokovnih napak, zagotavljalo odločanje v razumnih rokih (brez nepotrebnega odlašanja) ter se administrativno razbremenile policijske enote.
6.13 Policija mora nadaljevati z zagotavljanjem ustrezne ravni kibernetske obrambe in z izvajanjem organizacijskih, tehničnih ter administrativnih ukrepov, zagotavljati celovito informacijsko varnost. Nadaljuje naj s prizadevanji za nov podatkovni center policije, ki predstavlja del nacionalne in evropske kritične infrastrukture.
6.14 Policija naj nadaljuje s sodelovanjem pri izvajanju ukrepa Digitalizacija notranje varnosti,[footnoteRef:27] v okviru katerega potekajo za policijo pomembni projekti, kot so TETRA,[footnoteRef:28] CEPIS,[footnoteRef:29] ABIS[footnoteRef:30] in razvojne mobilne rešitve e-policist. Aktivno naj izvaja tudi projekt Informacijsko-telekomunikacijska infrastruktura.[footnoteRef:31]  [27:  Ukrep Digitalizacija notranje varnosti se izvaja v okviru Načrta za okrevanje in odpornost, ki med drugim obravnava tudi izzive javne uprave na področju digitalizacije. Načrt za okrevanje in odpornost je nacionalni program reform in naložb, s katerim želi država ublažiti gospodarske in socialne posledice pandemije covida-19 v Sloveniji. Z načrtovanimi ukrepi bo do leta 2026 podprla dolgoročno trajnostno rast in naslovila izzive zelenega ter digitalnega prehoda. Vir: https://www.gov.si/novice/2023-07-06-uspesno-crpamo-evropska-sredstva-digitalizacija-notranje-varnosti/]  [28:  TETRA – digitalno radijsko omrežje.]  [29:  CEPIS – modernizacija računalniškega oblaka policije.]  [30:  ABIS – sistem za avtomatsko prepoznavo obrazov.]  [31:  Vlada je v veljavni Načrt razvojnih programov 2024-2027 uvrstila nov projekt 1714-24-0009 Informacijsko-telekomunikacijska infrastruktura. Namen projekta je učinkovito delovanje in upravljanje z informacijskim in telekomunikacijskim sistemom policije. Projekt obsega informacijsko in telekomunikacijsko strojno in programsko opremo ter potrebne storitve. Med drugim vključuje govorno omrežje policije, opremo za mobilno komuniciranje, informacijsko terminalno opremo, strežniško opremo, centralni policijski informacijski sistem, sistem za arhiviranje in varnostno kopiranje ter programsko opremo.] 

6.15 Policija naj nadaljuje širitev in modernizacijo brezpilotnih zrakoplovov in protidronske elektronske zaščite.
6.16 V. d. generalnega direktorja policije naj zagotovi kadrovsko okrepitev pomožne policije še za kriminalistično policijo, vključno z notranje organizacijskimi enotami Uprave kriminalistične policije, upoštevajoč določbe 104. člena ZODPol. 

7 Krepitev ugleda policije

7.1 Na področju obveščanja javnosti mora policija, upoštevajoč določila 34. člena ZODPol, okrepiti spoštovanje temeljnega načela pri komuniciranju z javnostmi - sprotno in proaktivno zagotavljanje pravočasnih, jasnih, celovitih, objektivnih in verodostojnih informacij.[footnoteRef:32]  [32:  Več o tem v Usmeritvah za delo policije na področju odnosov z javnostmi (dokument Policije, št.                       007-143/2017/7 (205-02), 26. 9. 2019).] 

7.2 S ciljem izpolnjevanja zavez policije v okviru mednarodnega policijskega sodelovanja in učinkovitega črpanja finančnih sredstev iz skladov Evropske unije, naj policija nadaljuje s promocijo dela v mednarodnih civilnih misijah in mednarodnih organizacijah ter drugih oblikah mednarodnega policijskega sodelovanja, še nadalje pa naj krepi tudi mrežo atašejev in uradnikov za zvezo.
7.3 Policija mora dosledno seznanjati vse policiste s poročili in mnenji nadzornih mehanizmov (npr. Direktorata za policijo in druge varnostne naloge, Varuha človekovih pravic, Informacijskega pooblaščenca …) ter ugotovitvami v pritožbenih postopkih. V primeru ugotovljenih nepravilnosti pri uporabi policijskih pooblastil ali opravljanju policijskih nalog je treba dosledno ugotavljati objektivno ter subjektivno odgovornost posameznikov v celotni hierarhični liniji in izpeljati ustrezne delovnopravne ter druge postopke, vključno s postopki za odvzem policijskih pooblastil na podlagi 61. člena ZODPol.

II.

Policija mora pri pripravi načrta dela za leto 2027 opredeliti kazalnike za uresničitev nalog. Pri določitvi ciljev in kazalnikov naj upošteva merila njihove merljivosti, primerljivosti in preverljivosti ter objektivne možnosti njihovega uresničevanja.


III.

Policija pošlje letni načrt dela v potrditev ministru za notranje zadeve in javno upravo do 
30. novembra 2026.


IV.

Te usmeritve in obvezna navodila začnejo veljati naslednji dan po vročitvi.



Franci Matoz
minister

